GL แรงไม่หยุด! บวกต่อ 3% กำไร Q4/59 ฉายแววสดใส-ราคาเป้าสูงปรี๊ด
GL แรงไม่หยุดบวกต่อ 3% กำไร Q4/59 ฉายแววสดใส-ราคาเป้าสูงปรี๊ด ล่าสุด ณ เวลา 10.27 น. ราคาอยู่ที่ 49 บาท บวก 1.50 บาท หรือ 3.16% สูงสุดที่ 49.25 บาท ต่ำสุดที่ 48 บาท มูลค่าซื้อขายที่ 240.76 ล้านบาท ด้านบล.ดีบีเอสฯ แนะซื้อ ชูเป้า 88 บ.
16 พ.ย. 2559

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ณ เวลา 10.27  น. ราคาอยู่ที่ 49 บาท บวก 1.50 บาท หรือ 3.16% สูงสุดที่ 49.25 บาท ต่ำสุดที่ 48 บาท มูลค่าซื้อขายที่ 240.76 ล้านบาท ขณะที่ดัชนีตลาดหุ้นไทยโดยรวมบวก 0.61%
โดยราคาหุ้นปรับตัวขึ้นแรงเป็นวันที่ 2 ติดต่อกัน นับตั้งแต่ราคาหุ้นอยู่ที่ระดับ 47.50 บาท ณ วันที่ 15 พ.ย.59

 
ด้าน บล.ดีบีเอสวิคเคอร์ส ระบุในบทวิเคราะห์วันนี้ว่า GL แนวโน้มไตรมาส 4/59 ยังคงสดใสและเป็นไตรมาสที่ดีสุดของปีนี้ โดยเป็นไตรมาสแรกที่รับรู้ผลประกอบการที่อินโดนีเซีย เมียนมาร์ และศรีลังกา ขณะเดียวกันธุรกิจในไทยยังไปได้ดี และธุรกิจในกัมพูชา &amp; ลาวขยายตัวสูงต่อเนื่อง ซึ่งคาดว่ากำไรในไตรมาส 4/59 จะขยายตัวแกร่ง 86%เทียบช่วงเดียวกันของปีก่อน และ 38%เทียบไตรมาสก่อนหน้า
ขณะที่กำไรสุทธิปี 60 คาดว่าจะเติบโตเป็นเท่าตัว เพราะรับรู้กำไรจากอินโดนีเซียและศรีลังกาเต็มปี นอกจากนั้นกำไรจากเมียนมาร์ไม่ได้มาจาก BGMM เท่านั้น ยังมาจากบริษัทที่ให้บริการที่จะเริ่มดำเนินงานตั้งแต่ปี 60 ด้วย ธุรกิจในกัมพูชาที่จับมือกับ TrueMoney ยังทำกำไรเป็นสัดส่วนสูงสุด ธุรกิจในไทยดีขึ้นโดยสินเชื่อเริ่มขยายตัวได้หลังจากหดตัวในปี 58-59 คาดการณ์กำไรสุทธิปี 60 ขยายตัวแกร่ง 102%เทียบช่วงเดียวกันของปีก่อน และประมาณการกำไรยังมี Upside risk หากธุรกิจในกัมพูชา อินโดนีเซีย และเมียนมาร์ ทำกำไรได้ดีกว่าที่คาดการณ์ไว้
นอกจากนี้บริษัทยังเล็งขยายลงทุนในต่างประเทศต่อเนื่อง และใน 3 ปีข้างหน้ามีเป้าหมายเป็นผู้นำในธุรกิจดิจิตอลไฟแนนซ์, เพิ่ม Market cap ของหุ้นเป็น 1 หมื่นล้านUS$ (ปัจจุบันอยู่ที่ประมาณ 2 พันล้านUS$), มีฐานลูกค้าทั่วโลก 2.5 พันล้านราย และมีกำไรจากต่างประเทศคิดเป็น 90% ของกำไรทั้งหมด โดยมีสัดส่วนกำไรจากอินโดนีเซียมากที่สุด
ทั้งนี้แนะนำซื้อ ให้ราคาพื้นฐานใหม่ 88 บาท (เดิม 50 บาท) ปรับเพิ่มคาดการณ์กำไรสุทธิปี 59-60 ขึ้น 3% และ 37% ตามลำดับ โดยนำผลประกอบการในอินโดนีเซีย, เมียนมาร์ และศรีลังการ เข้ามารวมไว้ในประมาณการด้วย สำหรับหุ้นกู้แปลงสภาพคาดการณ์ว่าจะแปลงในไตรมาส 4/61สำหรับราคาพื้นฐานใหม่ 88 บาท อิงกับ PEG ที่ 1.0 เท่า (ใช้ EPS growth เฉลี่ยของปี 58-61 ที่ 64% ต่อปี)